ลุ้น “ศบค.” ชุดใหญ่ เคาะคลายล็อก เฟส 3 วันนี้ “ลดเคอร์ฟิว-ร้านนวดแผนไทย” เปิดได้
ลุ้น "ศบค." ชุดใหญ่ เคาะคลายล็อก เฟส 3 วันนี้ "ลดเคอร์ฟิว-ร้านนวดแผนไทย" เปิดได้ 
ลุ้น "ศบค." ชุดใหญ่ เคาะคลายล็อก เฟส 3 วันนี้ "ลดเคอร์ฟิว-ร้านนวดแผนไทย" เปิดได้
29 พ.ค. 2563

ผู้สื่อข่าวรายงานว่า วันนี้ (29 พ.ค.63)​ ที่ประชุมศูนย์บริหารสถานการณ์โควิด-19 (ศบค.) ชุดใหญ่ซึ่งมี พล.อ.ประยุทธ์ จันทร์โอชา นายกรัฐมนตรี และรมว.กลาโหม เป็นประธาน จะมีการพิจารณาเรื่องการผ่อนปรนกิจการ/กิจกรรม ในระยะที่ 3
โดยเบื้องต้นคาดว่ากิจการ/กิจกรรมซึ่งมีความเสี่ยงปานกลางถึงสูง จะได้รับการผ่อนคลายเพิ่มเติมตามข้อเสนอของ คณะกรรมการเฉพาะกิจพิจารณาผ่อนคลายมาตรการล็อกดาวน์ ซึ่งมี พล.อ.สมศักดิ์ รุ่งสิตา เลขาธิการสภาความมั่นคงแห่งชาติ (สมช.) เป็นประธาน เมื่อวานนี้
สำหรับข้อเสนอแนวทางการผ่อนปรนดังกล่าว อาทิ พิจารณาอนุญาตให้ร้านตัดผม สามารถให้บริการเพิ่มเติมจากเดิมที่ตัด สระ ซอย เท่านั้น มาเป็นให้ทำสีผมได้ภายในระยะเวลาที่กำหนด ในส่วนของร้านนวด อนุญาตให้ร้านนวดแผนไทย กลับมาเปิดให้บริการได้ รวมถึงพิจารณาอนุญาตให้นั่งรับประทานอาหารภายในร้านด้วยกันเป็นกลุ่มประมาณ 4-6 คนได้
นอกจากนั้น ยังพิจารณาเรื่องการปรับมาตรการเคอร์ฟิว จากปัจจุบัน 23.00 – 04.00 น. มีแนวโน้มปรับลดเวลาลง เป็น 23:00-03:00 น. และผ่อนคลายเวลาปิดห้างสรรพสินค้า จากเดิมที่ 20:00 น. เป็น 21:00 น. รวมถึงให้ร้านค้าต่างๆ ภายในห้างสรรพสินค้ากลับมาเปิดบริการได้เพิ่มเติม เป็นต้น
ทั้งนี้ ภายหลังเสร็จสิ้นการประชุม นพ.ทวีศิลป์ วิษณุโยธิน โฆษก ศบค. จะแถลงสถานการณ์ประจำวัน รวมถึงมติที่ประชุม ซึ่งต้องรอติดตามว่าจะมีรายละเอียดเป็นอย่างไร